ORDE do 17 de novembro de 2004 pola que se clasifica como de interese social a Fundación Santiago Centro, Área Comercial.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 26/11/2004

Visto o expediente de clasificación da Fundación Santiago Centro, Área Comercial, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Santiago Centro, Área Comercial, foi constituída en escritura pública, outorgada en Santiago de Compostela o día un de marzo de dous mil catro, ante o notario Manuel-Julio Reigada Montoto, co número de protocolo seiscentos vinte e dous,
emendada por outra do nove de novembro de dous mil catro, ante o mesmo notario, con número de protocolo dous mil oitocentos trinta e tres, por Delmiro Prieto González e José María Fernández Fernández que interveñen no seu propio nome e dereito.
3. A fundación ten como obxecto, segundo establece o artigo seis dos estatutos, a dinamización socioeconómica e cultural do espazo urbano de Santiago de Compostela coñecido como Ensanche, a través da promoción da actividade comercial, cultural, científica, etc, e mediante a realización de todas aquelas actividades que conveñan ao establecemento, promoción e xestión dun Centro Comercial Aberto, incluíndo, de ser o caso, as actividades económicas, culturais, sociais, de formación e calquera outras análogas que favorezan a consecución dos devanditos fins.
4. O padroado da fundación estará integrado por José María Fernández Fernández como presidente, Delmiro Prieto González como secretario, e por Pablo Couceiro Caramés, Modesto Xosé Toribio Rodríguez-Redondo, José Luis Pintos Peñaranda e César Ouro Morales como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese social da Fundación Santiago Centro, Área Comercial, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1 e 2 do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Innovación, Industria e Comercio.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 16 de novembro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Santiago Centro, Área Comercial e adscribila á Consellería de Innovación, Industria e Comercio, que exercerá plenamente o protectorado sobre ela.
Santiago de Compostela, 17 de novembro de 2004.
Jaime Pita Varela
Conselleiro da Presidencia, Relacións
Institucionais e Administración Pública